
  Dán girjji birra

  Álddagas vuolgá olbmuid lusa. Son lea fuomášan čáppa gonagasnieidda. Muhto gonagas háliida náitit nieidda, ja nieida lea váivvis. Álddagas ihtá, ja veahkeha su báhtarit. Gonagasnieida bálkestuvvo giddagassii, gos riegádahttá jumežiid. Ja geavvá nu ahte mánát bajásšaddet meahcis, gumppiid luhte …

  Don dolin ledje ilmmi ipmilat suhtadan. Baján ja Álddagas leigga álohii ovttas bargan, muhto dán beaivve ii lean Baján buore mielas. Gulu mielde áiggui Álddagas vuolgit olbmuid lusa. Baján čearggui nu ahte bávttit vel skádje. Ivdnás Arvedávgi, mii čiegadii gollegiissáid, vikkai fillet Bajána heaitit čeargumis. Muhto ii hal orron ald fillemiin ávki. Easkka bat de ii nubbi rigearáskan.

  Muhtun guođoheaddji soaiggehalai. Ii lean dábálaš diein guovlluin ahte Baján okto rigerii. – Dás ii leat eambbo garrestit gizzulit várregilgga, dajai jitnosit. Duos dás ain bisánasttii veavdit moadde lábbá. Guođoheaddji diđii ahte jus Álddagas časká dákko, de lea hillan dollan visot. Son fertii garrestit čuovvut ealus mii nu manadii dego biegga. Dušše billožat čudje.

  

  Álddagas lei boaresbárdni. Dávjá lei sávvan alccesis moarsi, muhto ii lean dán rádjái lihkostuvvan. Muhtun beaivve fuomášii guhkesvuovttat nieidda, gii juohke iđida lávii čoaggit liđiid. Lávllodettiin viegadii nieida duohkot deike vuovddis. Álddagasa mielas ledje dán nieiddas čábbát ivnnit go Arvedávggis.

  

  Son lei gonagasa áidna nieida. Máŋga bártni ledje juo dinen gálbbenátstigaid gonagasa siiddas, ja earát fas biddjon giddagassii. – Mii fertet vuordit dassážiigo mu nieida ieš háliida náitalit, lávii gonagas dadjat ja reaškit nu ahte čoavji vel njuikkodii. Vaikko gonagas logai ge ahte nieida mearrida, de lei rievtti mielde son ieš guhte mearridii. Son gilddii nieiddas dán beaivve mannat jávregáddái. – Dál it galgga bajándálkin viggat dádjut dieid joavdelas liđiiguin, hárpmastalai gonagas. Nieida lohpidii jeagadit, muhto dakkaviđe go ii lean šat áhči čalmmi veala, viehkalii olggos.

  

  Álddagas njuikii eatnamii dan botta go Baján lei mannan davás čeargut. Eana lei su mielas nu dimis, ja njuikestalai bovnnas bovdnii. Sus ledje áibbas rukses vuovttat ja alit čalmmit mat girke dego násttit. Smiehtai alccesis nama, muhto ii lean nu álki. Lei guhká vázzán go bođii guođoheaddji su ovddal.

  

  Guođoheaddji cuigii sutnje vázzinsoppiinis. – Buore beaivvi. Mii dat don leat olbmuid mii álás váccát váris?

  

  Álddagas, mii lei dál olbmo hámis, fuomášii ahte son dat han lea áibbas álás gusto. Čilgestii guođoheaddjái ahte muhtun, dan botta go son lei basadeame jávrris, suoládii sus váhtuid. Guođoheaddji ii lean nu heajos olmmoš, ja rokkai iežas seahkas biktasiid maid skeŋkii dan álás bárdnái.

  

  Guođoheaddji cuoiggui bártnis mihtilmas hillarukses ivnni vuovttain. – Guđe guovllu olmmoš bat don leat? jearai guođoheaddji. Álddagas muitalii son lea bajošolmmoš ja su namma lea Rukso. Guođoheaddji duđai dasa, ja rávkkai eallindearvvuođaid ain sutnje.

  

  [image: ]

  

  Álddagas ollii dan vuosttaš unna gilážii. Doppe viegadedje olbmot duohkot deike. Mánát čirro, muhto etniin ii orron astu maidege singuin bargat, eambbo viegadedje gáriiguin ja korvviiguin. Álddagas váccašii guođoheaddji molssabiktasiiguin, ja buohkat navde su guođoheaddjin. Muhtun boares áddjá sevii Álddagasa iežas lusa.

  

  Buorástahttaleigga vieru mielde. Boares áddjá jearai meahccái ságaid. Álddagas celkkii eallindearvvuohtan bajošeallima, ja jearai mii dán gilis lea hoahpuid.

  

  Boares áddjá savkalii sutnje ahte dál leat vuordime hirbmat rikkis soagŋofáru gonagasniidii. – Gonagas lea cealkán nannosit buot golbma giláža čorget šiljuid ja čiŋaid gárvet. 

  

  Álddagas, gii lei liikostan gonagasniidii, bealleheađásnuvai. Jearralii boares ádjás guđe guovllus gonagasa siida lea. Áddjá rávvii su čikŋabiktasiid coggat. – Jus gonagasa bálvvát fuomášit du, rámsoguođoheaddji, bidjet du giddagassii dakkaviđe. Ii Álddagas gal astan gullat ald rávvagiid, muhto bijai viega viega oarjjás guvlui.

  

  Juohke sajis lei olbmuin hoahppu ráhkkanit gonagasnieidda soagŋofárrui. Álddagas bisánii dan goalmmát gilážis. Doppe ledje olbmot buori muddui juo čorgen ja čiŋahan giláža. Álddagas, gii ii lean hárjánan čábbát vázzit, duolmmastii duolva čázehiin ráinnas bivttasguhpii, mii lei čábbát biddjon duolba geađgái. Muhtun gassa nisu fuomášii dan ja rohkkahii su, muhto ii joksan ii álggage. Álddagas báhtarii vuovdái. Doppe son vuoiŋŋastii miesttamáddagis. Vaikko lei ge ilmmi sogalaš, de lei olbmo hámis váiban vánddardit beaivvi.

  

  Gonagasnieida maid lei dieđusge gullan soagŋofárru boađi boađi lea. Gonagas lei hui mielas nieiddas dán sogŋostallái, muhto nieida ii háliidan luohpat ruovttus ja amas eatnamiidda johttát. Eahkedis čierui dronnet isidis salas. Logai alddis heajos gamu dán náittosdillái. – Jus mii vuohttit maidege bahávuođaid, de mu nieida oažžu addit gálbbenátstigaid, jeđđii gonagas eamidis.

  

  Álddagas lei njáhkan lahka gonagassiidda, muhto ii duostan mannat beare lahka, daningo gonagasas ledje vearjobálvvát birra. Go sevnnjodii, cahkkehedje gintaliid šloahtas. Dan bajimus doardnaráiggis iđii gonagasnieida. Álddagasa mielas lei nieida nu čáppat ahte measta heammástuvai go oinnii su. Lossa váimmuin gulai nieidda čierrume. Son garrestii čuožžut jaska, vai soahtebálvváide ii oainnahala. Smiehtastii buoremussan njáhkat juoga sadjái nohkkat, ja oaidnit makkár ráđiin beaivečuovga boahtá. Álddagas gávnnai jávregáttáža gosa nohkestii.

  

  Gonagasnieida lei nággen dán iđida ge mannat liđiid čoaggit. – Divtte juo, jurddaš dá lea su maŋemus iđit nieidadilis, logai dronnet. Mojunjálmmiid viehkalii sudno nieida olggos. Dronnet čurvii vel ahte ii galgga nu guhká jávkat. Gonagasnieida manai viega viega iežas jávregáttáža lusa.

  

  Dál ii áigon čoaggit ovttage lieđi, muhto cummestit juohke ivnni jávregáttis. – Go oainnán ruoná lastta, de cummestan ruotnasa. Go oainnán fiskesdiehpat rásiid, de cummestan fiskada. Jus oainnán ruksesvuovttat bártni, de cummestan ruoksada, lávllui gonagasnieida. Bálvvát mojohalle. Sii ráhkistedje su. Gonagasnieida lei čikŋan olles riikii. Son lei dat gullon rievddalmas fávru.

  

  Go ollii jávregáddái, ii oidnon ii oktage ealli. Gonagasnieida čierrugođii. Fáhkkestaga iđistii ruksesvuovttat bárdni. Nieida riežádii ja viehkalii báhtui. Bárdni oaguhii su gitta, ja logai son ii galgga man ge dihte ballát. – Gii bat don leat? jearai gonagasnieida. Álddagas muitalii son lea bajošolmmoš ja su namma lea Rukso.

  

  Čohkkedeigga jávregáddái. Gonagasnieida muitalii visot iežas bártti Álddagassii. Eallit, mat láveje illudit jávregáttážis, ledje dál gorjon ja livvon vuovdái. Sii hakse dakkár hájaid maid olbmot eai daga. Sin fávrros nieiddas lei dál váivahuvvan hádja. Rieban álggii holvut. Njoammil čirrui dakka maŋŋil. Lottit riejáskedje juohke jitnii.

  Elliid morašjienat gudde gonagasšloahta rádjái. Gonagas suhtai go gulai dan ipmilmeahttun bárgasa jávregáttis, ja gohčui bálvváid viežžat nieidda ruoktot dakkaviđe.

  

  – Viša jus soagŋofárru gullá moarsenieida lea dádjumin elliiguin ja lottiiguin, čearggui gonagas. – Vávjjahallá vel dása min badjelii.

  

  Gonagasnieida lei velledan Álddagasa askái. Son lohpidii veahkehit gonagasnieidda báhtarit. Guokte bálvvá vulggiiga viežžat nieidda dainna dieđuin ahte vaikko soardit elliid ja olbmuid jus nieida ii gárostuva ruoktot.

  

  Bálvváguovttos njágaiga jávregáddái. Ii lean buorre diehtit mii doppe vuordá. Dakkár báikái gos meahcieallit čirrot ja holvot ii lean goassege dorvvus iđistit fáhkkestaga. Fargga fuomášeigga gonagasnieidda čohkkádeame jávregáttis ruksesvuovttat bártniin. Labmáiga guhká ja vikkaiga guldalit sudno ságaid. Mearrideigga ihtit oidnosii ja hástit čábbát nieidda iežaska mielde.

  

  – Áhččát lea dáhtton munno viežžat du ruoktot, logai nubbi bálvá. Gonagasnieida ánuhii sudno máhccat fas áhčis lusa ja muitalit su láhppon. Bálvváguovttos eaba dasa gal miehtan. – Gii bat die lea vel lovppáriid dus dáppe, šogádeigga niidii. – Diekkár fasttes rukses vuovttat dego hilla!

  

  Álddagas lávkii gonagasbálvváid lagabuidda. – Mun lean Rukso ja lean bajošolmmoš, dajai Álddagas nanu jienain. – In áiggo sorbmet gonagasnieidda. Bálvváguovttos álggiiga boagustit dien ártegis olbmá. – Vuoi eaidalat dan nama dus; Rukso?!? Maid ja doaivvut moai balle jur du soardit gonagasnieidda?

  

  Bálvváguovttos fieradeigga sallalaga ja boagusteigga. Eaba lean goassege oaidnán diekkár ruksesvuovttat olbmo ja gárvodan vel dego lovpár. – Vuoi eaidalat, mus gal dál šattai čoavji vel bávččas boagustit du, logai nubbi bálvá Álddagassii.

  

  Álddagas ii murdilan ii fal ii goartila ge go lávkiiga su guvlui čárvvočorpmaid. Álggiiga garrasit nihttit. Gonagasnieida girddii sin gaskii. Son dohppii Álddagasa giehtagávvii ja dáhtui su vuolgit. – Mana juo buorre olmmoš ruoktot, logai son čierrá jienain. – Áhči bálvvát eai leaikkastala vearjjuiguin.

  – Mun, bajošolbmuid Rukso, áiggun riepmat gonagasniidii, logai Álddagas. – Lean guhká juo bajožiin geahčadan su alccesan eamidin. Bivddán dudno doallat ráfi!

  

  Dat boarkkas bálvváguovttos suhtiheigga ja rokkasteigga vearjjuid dohpain. – Min gonagas lea cealkán munno vaikko soardit elliid ja olbmuid nieidda viežžamis! Dalle bat rágu rohkkáheigga Álddagasa, mii loktii olgeš gieđa ja časkkii hillan dollan beziid guovdat. Dakka maŋŋelaš bijaiga bálvváguovttos báhtui. Guođđeleigga vearjjuideaskka dasánaga. Álddagas oaguhii sudno nu ahte dolat vel oššo.

  

  Dan botta vuojistii gonagasa šilljui soagŋofárru. Dronnet heahpanii nu ahte buohccái seaŋgga veala go nieida ii lean oba ruovttus ge. Soagŋovuoddji nu suhtai gonagasniidii ahte uhkidii su gilis gillái. – Ii galgga bures gal mannat gonagasnieiddain! Juohke mánná maid oažžu galgá rievdat geađgin. Su galget ráhkistit aivve fal rievvárat!

  

  Juohke gilis ledje olbmot balus. Amma hal dál bastet uhkádusat buohkaide geat orrot riikkas? Gosa ipmašagaid lei nieida jávkan? Dan ii diehtán ii oktage. Gulu mielde ledje vel guokte bálvvá jávkan. Dál lohke gonagasa áigut boltut juohke bovnna riikkas gávdnan dihte nieiddas.

  

  – Ná in leat goassege heahpanan ja suhttan, čearggui gonagas lanjas latnjii. Dronnet čierui ahte čierui. – Vuoi vuoi dette, mu nieidariebu lea juo jalla go ná láhtte, logai iežas gálojeatnái, gii lei boahtán soagŋofáru vuostá váldit. – Ale juo čiero, ráhkis dronnet, moai gal gálojenežat gođđe juogalágan ráđi, jeđđii dronnega.

  

  Fargga lei olles soahteveahka ráhkkaneame ohcat gonagasnieidda miehtá riikka. Gonagasa nuorat viellja lei maid vuolgime neabis ohcat. – Dát gal lea oba imaš, logai son gonagassii. – Ii oktage olmmoš sáhte beare jávkkihit fáhkkestaga. Vieljašguovttos vároheigga muhtuma suoládan nieidda jávregáttis. – Jus mu áidna nieidda leat suoládan soardin dihte, de mun gal čájehan oba riikii mot diekkáriiguin geavvá, vuortnui gonagas čárvvočorpmaid.

  

  Álddagas ja gonagasnieida leigga guorralan suhkkes vuovderavdda ja jogažiid. Gonagasnieida logai iežas deaivat diehtti áhku lusa. – Son orru bákterobiin, ii ge láve dolastit siiddas lahkosiin amas vašálaččat haksit su ruovttu, muitalii gonagasnieida Álddagassii. Easkka sevnnjodettiin gávnnaiga dan bákteráma gos diehtti áhkku siiddastallá.

  

  – Ale jienat maidege, savkalii gonagasnieida. – Son ii duostta ihtit jus vároha munno vašálažžan. Čegŋedeigga geđggiid duohkái. Leigga oanehaš nie labmán, de álggii gonagasnieida áddestallat gáhkkora. Ii lean ge guhká ovdalgo idjalotti jienat vástidedje. – Dál diehtá mun lean boađi boađi, savkalii gonagasnieida. Nuoraguovttos njáhkaleigga bákteráma guvlui. Gonagasnieida láidii Álddagasa juova badjel. Fáhkkestaga iđistii čurgesvuovttat áhkoš geas ledje simsobiktasat.

  

  Álddagas beallehealkkehii. – Gokko bat don ges ihtet? jearralii áhkus. Ii áhkku vástidan eambbo čiŋkku čiŋkku goarkŋui vuosti. Diehtti áhkku sáhkkistišgođii nuoraguovtto fearána. Álddagas, gii laskehallat dárbbašii, fertii vuos máŋga fáskára dievva čázi juhkat. Diehtti áhkku siđai gonagasnieidda heaitit čierrumis, ja gohkkestii nuoraguktui luonddu herskuid. Boradettiin muitaleigga diehtti áhkkui mii sudnuide lea geavvan. Eahkedis ovdalgo ribahedje nahkáriid, cahkkehii diehtti áhkku gintala ja samai heavnni gođđit ráđi.

  

  Iđđesárrat bovttii diehtti áhkku nuoraguovtto. Lei vuoššan njálgga boskkamáli. Leaikkastalle boradettiin. Diehtti áhkku lei fuomášan ahte gonagasnieida jieppadallá dien ruksesvuovttat bártnis. Árvidii ahte nieida lei liikostan sutnje. – Dál doai gal orrubeahtti mu siiddas dassážiigo soahteveahka manná dobbelii, logai son nuoraguktui.

  

  – Moai gal fertejetne ain báhtarit, heahtáduvai gonagasnieida. – Jus munno gávdnet dáppe, de gal bidjá gonagas du nai giddagassii. Diehtti áhkku muitalii ahte son lea heavnni diktán gođđit ráđi. Sii njáhke geahččat bákteráiggi, gokko heavdni lei gođđán nanu fierpmi. – Dákko mii oaidnit visot luobbala. Áhkku cuoiggui mojunjálmmiid sudnuide. Son lei gába ruovttubáikkiinis.

  

  Ii lean ge guhká ovdalgo gonagas ollii soahteveagainis diehtti áhku siidda rádjái. Huikasiin rasttidedje joga. Dego livčče vašálačča oaguheame. – Boltot bovnnaid ja huškot visot miestagiid maid oaidnibehtet! Gonagasa jiena dávistedje visot bávttit.

  

  – Mun lean gávdnan bákteráiggi! čuorvvui bálvá mii lei gizzon bákterápmii. Sáđa sáđa giccui gonagas nai bálvvá lusa. Muhto go oinnii heavnnifierpmi gođđon suohkadin bákteráiggi ovdii, suhtihii bálvái nu ahte hoigadii bávttis bodnái. – Mun in dárbbaš dakkár jallaid iežan bálván mat eai ipmir maidege luonddus. Gonagas manai rágu fas veagas lusa ja sii ruvgaledje luksa.

  Dál mearrideigga nuoraguovttos orrut oanehis áigge diehtti áhku luhtte. Áhkku maid movttáskii máilmmi ládje. Son maid boarisvuođas dárbbašii nuorat olbmuid veahkkin. Sii golmmas murreje, bivde guliid, loddeje, murjeje ja čogge šattuid. Diehtti áhkku lei hui buorre gonagasniidii, gii unnivuođa rájes lei juo viegadan su lahkosis.

  

  Muhtun eahketveaigge ledje guliid čolleme. Diehtti áhkku lei oahpahan gonagasnieidda mánnávuođa rájes niibbi geavahit. Gáhpagit čalbmetbealástii nieidda go nu čollii dego eará ge guollebivdi. Álddagas-riehpu, mii ii lean oahppan eambbo go dolaid oaššut, ain nádjalii gieđaid. Diehtti áhkku imaštalai suoli manin bárdneolmmái nie čuorbi ges lei niibbiin, muhto ii dahkan diehttin ge.

  

  Áhkku goit lei viggan jearahallat bártnis feara maid, muhto ii orron viisume ald vástádusaiguin. Seamma hal gonagasa dieđut leat duođat? Áhkku jurddahalai duon dán guvlui.

  

  Maŋŋel go gonagasnieida jávkkai, dego eatnan vuollái, elle gilážiin olbmot baluid alde. Duollet dálle skuvihii vearjoveahka vuorjat olbmuid. Muhtumiid, geaid várohedje čiehkamis dieđuid, bálkestedje giddagassii. Gonagas lei lohpidan buori mávssu dasa gii fal gávdná su áidna nieidda. Divttii bálvváid juohkit sága miehtá riikka, ahte dat olmmoš, gii lei rievidan riikka nieidda, lei noaidi. Dien áiggi balle olbmot noiddiin, ja doivo dál bastit uhkádusaid sidjiide buohkaide. Nu ahte máŋggas ledje dorvánan diehtti áhkkui baluiguin.

  

  Lei čakčadálvi juo go diehtti áhkku mearridii hupmat gonagasnieiddain guovttá gaskka. Son sáddii nieidda irggi, Álddagasa, oahppat fierpmi. Dan botta go Álddagas bártidii firpmiiguin nuppe bealde jávrri, humai diehtti áhkku gonagasnieiddain. – Mu mielas orru hui ártet go du irgi ii máhte maidege bargat, logai diehtti áhkku. Ii nieida gal suhttan, muhto baicca siđai áhku čilget maid son oaivvilda. Go Álddagas fas ollii dollagáddái, oinnii ahte diehtti áhkus lea juoga gamus. Son jearai mii sus lei, muhto áhkku ii mieđihan alddis ii maidege.

  

  Gonagasnieida lei gassalanjas. Álddagas hástališgođii su vuolgit. Šiehtaiga fargga luohpat diehtti áhku siiddas. Ii lean ge guhká ovdalgo diehtti áhkku mearridii ahte dát ii váldde lági šat; ná čiegadit gonagasnieidda go vel lea gassalanjas. – Mun dat gal ferten ilmmuhit gonagassii gos fal nieida lea, logai jitnosit váccidettiin gillái. – Ja gii bat dan diehtá: soaitá gonagasas dilkkihit munnje bálká vel? Guokku guokku manai gillái. 

  Doppe muitalasttii gonagasa bálvváide ahte diet amas lovpár lei su siidii fievrredan dan láhppon nieidda. De gal ii ádjánan ge maide gaskkaid ovdalgo gillái skuvihii vearjoveahka. Gonagasa viellja vađđulii diehtti áhku spižain ja garadii su muitalit. – Manin it leat jallas boaran ovdal muitalan maidege? čearggui soarpenjálmmiin. Diehtti áhkku čierui ja ii lohkan iežas duostan muitalit, go várohii dien amas lovppára borrinoaidin. Sii čatne diehtti áhku gitta ja vuodjeledje čiehkábáikki gávdnat.

  

  Nuoraguovttos leigga velledastán go vearjoveahka šuvihii bákteráiggi sisa. Šattai dakkár huikkas ja bálas ahte ii lean oba leaika ge. Gonagasnieida čierui nu ahte cáhkii vel go fuomášii ahte su ustit dat lea beahttán sudno. – Don ledjet mu áidna dorvu, logai diehtti áhkkui. Buohkat oidne gonagasnieida lei gassalanjas. Su čeahci nahkehii sutnje čehporbeaskka. – Cokka dien! Doppe gos don dál galggat dálostallat lea oalle čoaskkis ja goalus, bilkidii čeahci. Doarggátgaccaid coggagođii gonagasnieida beaskka, ja ánuhii árpmu Álddagassii gean ledje álbmogassii čatname gitta.

  

  Ilmmiide girdda gullui diet eatnan alde riedja. Baján álggii guldalit mii ipmaša riejaid dat gullo. De gullá oahpes jiena. Álddagas! Su fuolkeipmil lea heđiid siste. Baján čergii nu ahte bávttit vel skádje. Álddagas dego dáikkihii go gulai Bajána. Njuikii čuožžut. Guhkes rukses vuovttat dušše leabastedje biekkas. Ravgii iežas luovos. Ii lean ávki dollet su gitta šat. Son han lei Álddagas olbmo hámis! Ilmmi dollaipmil! Go Baján fas čergii nuppes, de Álddagas oašadii dola nu ahte muorragierragat vel buolláje.

  

  Gonagasa bálvvát viehkaledje dobbelii. Mii bat jur dát ges lei olbmuid!? Muhtun bálvá huikigođii gonagasa villjii: – Mii fertet báhtarit! Mu viellja logai jávregáttis oaidnán dán olbmá fámuid!

  

  Gonagasnieida riežádii go ald čeahci dohppii su gitta. – Don goit juobe it mana it fal it gosage! Niibeávjju dollii neabis čoddagii. Álddagas ii sáhttán časkit dolain go su eahpeveaddji moarsi lei dakko lahkosiin. Viša jus dette deaivá iežas ráhkkása boaldit.

  

  Bálvvát gal manne huikki duon dán guvlui. Dušše báhce čuožžut Álddagas ja gonagasnieida čeziinis. Diehtti áhkku lei náđđon stuora geađggi duohkái, muhto ii oktage šat su beroštan fáktet. Álddagas časkkii buollit áhku siidda ovdalgo loktanišgođii dego jorribiegga áibmui. Buohkat báhce diesa čuožžut jorba čalmmiiguin. Gonagasnieidda čeahci ii linohallan nebiinis go gárai su heastta čielgái, ja ruohtahii suinna girdda iežas siidii. Doppe bálkestuvvui gonagasnieida giddagassii.

  

  Dien beaivve lei imašlaš bajándálki. Guhká hupme gili olbmot dan birra. Imaštalle máilmmi ládje manin gonagasnieida fievrreduvvui dego rievvár eret ruovttuguovllus. Dien beaivvi rájes ii oktage oaidnán diehtti áhku ge šat. Sus lohke siidda buollán, ja ieš lei várra báhtaran juosat.

  

  Gonagasnieida riegádahtii ruksesvuovttat jumežiid giddagasas. Nieiddaža ja bártnáža. Gonagasnieiddas eai lean fávdnát váhtut mánáguktui, muhto giesai sudno stuora rukses silkeliinni sisa. Mánáguovttos ii lean vel namma, muhto son attii rukses silkki nammašiellan sudnuide. – Vuoi vuoi mu mánnáriebuid, mun šielladan dudno, vai eahppi oaččo baháid badjelassii. Muhtun ija suoládii ald čeahci njuoratmánáguovtto ja čiegai sudno meahccái. Gonagasguovttos dronnegiin vieččaiga nieidda ruoktot. Vikkaiga jeđđet su nu bures go sáhtiiga, muhto ii mihkkege orron jeđđehussan.

  

  Dakko gokko gonagasnieidda čeahci lei guođđán jumešguovtto jápmit, lei dulvejohka ja suhkkes sieđgarohtu. Meahciealebat ledje maid guoddán dieid áiggiid. Gákšu, mas lei diekko biedju, haksigođii olbmo hája ja vulggii guorrat. Jus olmmoš fal deaivá čivgagávššu lahka boahtit, de ii leat leaika. Dál várohii ge ahte su bidjui leat vuolgán vašálaš olbmot. Gákšu lei guoddán guokte jápmačivgga ja lei morrašis. Snukkai bálgáid ja guldalii jumešguovtto čierrume. Go de bođii daid olbmománáid rádjái harragođii, muhto ii snelken. Mánáguovttos leigga stuora rukses silkeliinni siste. Gákšu doabádii sudno iežas mielde bidjui.

  Orro biejus girdda nuppe jahkái. Mánáguovttos leigga virkut. Stoagaiga gumppe ládje. Snealkkuiga ja haraiga. Geasseguovdil sii deaivvadedje eará gumpevalvviin. Go čakča lahkonišgođii, vulge johtit davás guvlui. Gumppet ledje oamastan mánáguovtto iežaset čivgan, ja várjaledje sudno liikká go eará čivggaid ge. Jumešguovttos eaba lean seamma falit go njealjejuolgánat, nu ahte soai dávjá leigga gumppe čielggi alde.

  

  Muhtun boazovázzi logai oaidnán ipmaša. – Oinniidet go dii dan maid mun oidnen? jearai olmmái diein earáin. Eai lohkan oaidnán maidege ipmašiid dat earát gal. – Ehpet oaidnán guokte máná mat čohkkáiga goabbat gumppe čielggis? Earát sihte su heaitit dádjumis. – Don leat sihkkarit oaidnán suoivvanasaid, lohke ja boagustedje. Boazovázzi nággii duohtan dien oainnáhusa. – Sudnos ledje rukses guhkes vuovttat, ja goappás ge ruossut rukses silkeliidni. Dat eará olbmot dan boagustedje nu ahte fieradedje vel. – Vuoi eaidalat dette. Heaitte eret cuvccasteamis!

  

  Gumpevalvvi ledje maid álgán goaskimat čuvodit. Sii ledje fuomášan ahte sin fárus leat guokte heittoha. Goaskin lea váibmil heittohiidda. Daid son gal čuolasta gitta ja doalvu beassái. Duos dás ain seivo gumpevalvvi lahka, muhto eai duostan nu lahka. Gumppet fákteje čivggaideaset bures. Muhtun eahketveaigge aŋkke ferteje gumppet mannat goddebivdui ja guođđit gávššuid goarjadit suojus ládje čivggaiguin.

  

  Goaskimat ledje bastilis čalmmiiguin fuomášan ahte heittoheamos veahka lea báhcán goarjadit muorramáddagiin. Lebbeje sojiid ja girde birra ahte birra fákten ládje.

  

  Vuostebiekkas lei boazovázzi njáhkan lahka gumpevalvvi. Go fuomášii daid ruksesvuovttat jumežiid, njuorranii nu ahte laskeje čalmmit. – Vuoi vuoi mánnáriebut, logai jitnosit ja geahčai jorba čalmmiiguin. Jumešguovttos rigeriiga njealjegoantalii gumpečivggaiguin. Goappás nai lei rukses silkeliidni čadnon ruossut.

  

  Boazovázzi mearridii goddit dieid gávššuid ja gelddii dávgebissu, muhto gávššut fuomášedje su ja rohkkáhedje hara. Dan botta go gumppet oaguhedje boazovácci muorrageahčái, ledje goaskimat doabastan jumešguovtto. – Bastilis suolagazza! huikkii boazovázzi. Muhto ii lean ávki. Mánáguovtto ledje goaskimat dolvon.

  

  Go boazovázzi ollii olbmuid rádjái, de ledje sus ságat dievva seahka. Muhto mearragátti siiddas eai dette orron jáhkkime sutnje, vaikko vel dihte ge ahte lei bures vejolaš massit mánáid meahciealebiidda. Boazovázzi muitalii oainnáhusa iežas verddii, gii lei sutnje dego viellja, ja son gal jáhkii. Sudno eamidat leigga ge dego gálojenežat. Manaiga ovttatmano fiervái doalvut oaffara. – Vare gávdnošii munnos, gálojenežiin, juogalágan ráđđi mánáguktui, logai nubbi nubbái. Sallalaga lávlluiga vuostebiggii. Goappešagain lei ulloliidni ruossut čadnon.

  Manne jagit ja olbmot várohedje mánáguovtto duššan. Eai diein guovlluin lean oktage gullan meahciealebiid ealiheamis olbmománáid.

  

  Goaskimat ledje dolvon jumešguovtto čieru čieru báktestelliide iežaset sullui, gos olbmot eai láven arvat johtit. Bálddabálddalaga ledje lottibeasit dien sullos. Skávhllit doaladedje sierra stelliin. Mánáguovttos stuorruleigga ja álggiiga giccodit steallis steallái dego gáiccat.

  

  Muhtun beaivve go leigga skávhllimoniid ohcame, fuomášeigga juoidá govddodeame mearas. Dat lei fanas mas ledje guokte guollebivdi. Čohkkedeigga geahččat. Jumešguktui lei imaš oaidnit olbmuid. Hálooivviid geahčaiga ja susttašeigga dien ipmaša ovdalgo holvugođiiga.

  

  Verddešguovttos gullagođiiga jienaid. – Gulat go don gumppe mii holvu? jearai nubbi nuppis. Guldališgođiiga. De fuomášeigga mánáguovtto.

  

  Verddešguovttos leigga hárjánan oaidnit feara maid mearragáttiin, muhto dál leigga veahá hirpmahuvvan. – Moai fertejetne garrestit suhkat sullui vai besse oaidnit mii die lea, logai nubbi. Doama doama duohpaleigga bivdoneavvuid fatnasii ja suhkaleigga sullo guvlui.

  

  Jumešguovttos ledje vuovttat guhkkon bađa rádjái, ja váhtut muđui ledje ráhkaduvvon náhkiin ja dolggiin. Čeabehis lei goappás ge rukses silkeliinnáš. Soai eaba máhttán láhttet nu movt olbmot, go eaba lean goassege olbmuid luhtte bajásšaddan. Go dál giccuiga vulos báktestelliin, leigga hámis dego eallit. Ain bisáneigga holvut ja ramsut fatnasa guvlui.

  

  Fanas ollii oalle lahka sullo. Verddešguovttos leigga ovtta oaivilis ahte soai eaba oainne oainnáhusa, muhto guokte máná. Árvádalaiga ahte mánáguovttos leigga goit gávcci giđa eallán. Álggiiga huikit mánáguktui mat dál leigga čohkkedan geahččat sudnuide. Hálooivviid guldaleigga olbmáguovtto. Amas jienat ja amas hájat ledje jumešguktui.

  

  Aiddo jur leigga verddešguovttos mearridan suhkagoahtit lagabuidda gátti, go goaskimat álge girddašit. Fargga lei albmi visot goaskimiin. Vašiin fallehedje fatnasačča. Dás ii lean eará ráđđi go suhkagoahtit ruovttoluotta orrungáddái. Sugaiga nu olu go nagodeigga, muhto goaskimat doarridedje sudno suokkisin.

  

  Jumešguovttos balláiga go oinniiga goaskimiid rohkkáheame dien náhkkefivrroža, mas guokte amashájat guoddit leigga jietnadallan. Gizzuleigga olles leahtuin fas iežaska ruovttusteallái, mas sudno liegga beassi lei. Beassi lei unnugoahtán sudnuide. Vaikko vikkaiga gokčat iežaska uvjjaiguin beasis, de dávjá galbmuiga. Birračeahpálagaid nohkaiga. Dien beaivvi rájes álggiiga várdát meara. Vurddiiga fas oaidnit diekkár fivrroža govddodeame, mas njálggahájat hámit jietnadalle.

  

  Eaba soai diehtán ahte verddešguovtto fanas lei čukkohallan visot ráigin dieidda vašánis goaskimiidda. Sii eai láven suovvat olbmuid lahkonaddat ge iežaset bassi sullo. Álbmogassii ráige fatnasa mii vuojui fávlái.

  

  Guhká ráhko ja vevde fatnasa. Verddešguovttos eaba ihtán šat, nu ahte de várohedje goaskimat sudno heavvanan.

  

  Heakkaheađis lei nubbi sudnos dollen áirui gitta, ja diktán iežas rievdat mearabotni rávnnji mielde. Son diđii ahte goaskimat gal rohkkáhit dakkaviđe jus iđistii.

  

  Lei várra rievdan olbmuid gáttiide guovtte ilmmi gaskkas, go son ii máhttán álggos čilget maidege sidjiide geat gávdne su. Nubbi sudnos ii gávdnon ii goassege.

  

  Goaskimat váruhedje jumešguovtto ja fákteje sullo vurrolaga. Eai luoitán sudno čalmmis eret. Skávhllit, mat ledje sullo biellut, gilljugohte dakkaviđe jus olbmot lahkonedje.

  

  Mearraolbmot mearridedje ovttasráđiid gádjut mánáguovtto, vaikko movt vel de livččii. Muhtun muitái dien fearána go goaskimat suoládedje gumpevalvvis olbmománáid. Mearraolbmot ledje áibbas sihkkarat ahte diein mánáin ledje bassi sielut.

  

  Dainna oskkuin álge háhkat ávdnasiid fatnasiidda. Mearridedje hukset nanu fatnasiid maid goaskimat eai nagot ráigat eai ge gomihit. Nissonolbmot álge duddjot náhkkegahpiriid ja gistáid. Mearragátti siiddas lei hirbmat hušša ja eallin. Sis ii lean leamaš ná mokta guhkes áigái. – Midjiide lea oidnojuvvon dát, lohke mearrasiidda vuorrasat.

  Goaskimat girddašedje ja oidne olbmuin lei hušša. Árvidedje ahte olbmot leat ráhkkaneame sin sullui. Mánáguovttos ain gávnnahalaiga gizzume báktestelliin. Dávjjibut ahte dávjjibut holvvuiga dan guvlui gos leigga fatnasa oaidnán. Goaskimat ain vuojehedje sudno ruovttubeassái. Soai fielladeigga nu garrasit dál sullos eret ahte ganjaldala cuoigguiga fávlái.

  

  Lei muorrafanasráidu mii vulggii sullo guvlui. Máŋggas seamma fatnasis. Buriiguin náhkkeváhtuiguin suhke jávohaga sullo guvlui. Muhtun vuoras olmmoš lei rávven sin dakkaviđe gieđahallat mánáguovtto, vai sudnuide njoammu olbmo hádja.

  

  Skávhllit gilljo ja goaskimat girddašedje go fanasráidu lahkonišgođii. Mánáguovttos maid fuomášeigga dieid fievrruid mat bohte maŋŋálaga. Holvugođiiga ja njuikkodišgođiiga. Dat lei sudno vuohki čájehit ilu, go eaba máhttán eambbo ealebiid giela. Álggiiga njealjegoantalii goargŋut vulos báktegilgga. Rukses čeabetliinnit libardedje biekkas.

  

  Fanasráiddus fuomášedje jumešguovtto ja álge huikit sudnuide. Goaskimat maid ledje fuomášan sudno, ja muhtumat girde sudno guvlui ja earát fas fanasolbmuid vigge soardit bastilis gaccaiguin ja njuniiguin. Njuorjjonáhkkeváhtut ledje nu suoddját ahte eai čukkohallan.

  

  Njuolaiguin nagodedje dan mađi guji ráhkadit ahte sohpe suhkat lagabuidda gátti. – Beare juo eaba gahča duoldi merrii diet mánát, logai muhtun ja sugai skoavhlin alddis gieđaid.

  

  Muhto ale fuola, mánáguovttos leigga nu searran oahppan ealebiid ilmmis, ahte eaba biđahallan lottiide mat vigge gaccodit ja gáskit. Go vuosttaš fanas ollii gáddái, de leigga hedi juo soai ge fiervvás. Dakkaviđe dohppeje olbmot sudno gitta, ja ravgeje sudnos daid ártegis náhkkeváhtuid eret. Mánáguovttos huikkiiga ja gišvvardeigga, muhto ii ábuhan vuosttaldit. Veahkaválddi gárvvohedje sudno ja gisse čázehiid sudnuide. – Vuoi gáfat dette, logai muhtun olmmái. Dát mánát leaba olles gottit.

  

  Guhkás mieđuštedje goaskimat fanasráiddu. Muhto dikte fanasráiddu leat ráfis. Eai oamastan šat jumešguovtto mat hálooivviid guldaleigga olbmuid go gaskaneaset hupme. Sallalaga čohkkáiga skohttasis ja cuoigguiga feara maid. Vel fanas nai dohkkii sudnuide imašin. Mearraolbmot ledje čatnan sudnuide rukses silkeliinniid čeabehii.

  Mearraolbmuid siiddas šattai oalle hušša go fanasráidu ollii. Mánát bahkkeje rieja rieja jumešguovttuin stoahkat, muhto soai eaba luoitán ovttage nu beare lahka iežaska. Nissonolbmot liggeje lávgunčázi ja vušše reatkkáid. Go jumešguovttos fuomášeigga ahte soai galgaba nuolahuvvot, vuosttaldeigga nu olu go nagodeigga.

  

  Golle áiggit. Jumešguovttos leigga oahppan gulahallat olbmuid gielain, njuolaiguin báhčit ja bivdit. Sudno ledje mearraolbmot navdigoahtán Kristofferin ja Lállan. Kristoffer ja Lálla. Soai leigga dál illun visot siidii. Buohkat osko ahte sudno leat bassi ipmilat sádden sin lusa. Leigga veahá jiellahallon ja eaba álohii jeagadan biiggá boahtit goahtái nohkkat, muhto bijaiga reaškki báhtui seavdnjadin juosat.

  

  – Na, maid mun dieđán eambbo báhcit bealkit, dufoštii biigá dávjá earáide. Juohke goađis guossohedje sudnuide. Muhtun nieiddaš lei dáhpedorpmis muhtun eahkeda Kristoffera ja Lálla oaidnán. Nieiddaš áiggui čurvet sudnuide, muhto hirpmahuvai go oinnii dolaid oaššume sudno guovtte bealde. – Kristoffer, dovddat go don maid ahte alddagasdolat eai leat váralaččat munnuide? Lálla lei guhká juo dovdan liekkusin Álddagasa dollanjuolaid.

  

  – Oabbá, mun lean guhká juo diehtán ahte mun lean dárjil dolaide ja vaikko man čalbmes. Kristoffer muitalii movt son oktii hásttii eará mánáid hilaid doahput árranis. – De bulle dat earát ja manne reagu ruoktot, ja dakka maŋŋelaš bohte ge rávesolbmot gieldit mu hilaiguin stoahkamis.

  

  Jumešguovttos geahčesteigga oktii ja reaškkiheigga. Fággástalaiga nugo juo vierrun lei, eaba ge fuomášan nieiddaža gii suorganemiin bijai báhtui. Sus lei juoga muitalit go ollii ruoktot.

  

  Mearrasiidda olbmot ledje vuordime sudno go bođiiga ruoktot. Dál oidne buohkat ahte Kristoffer ja Lálla leigga rávásnuvvan. Eaba lean šat mánát. Vuorrasat čurvo sudno boahtit dollagáddái. Jegolaččat čipposteigga sin lusa.

  

  – Doai leahppi vuot gávnnahallan dolaiguin dádjumis, logai muhtun olmmái duođalaččat. Lei guhká jaska. Kristoffer šiittii. Lálla lei álo vieljas beali ja giegai dan maid son dajai: – Moai dušše oaguheimme Álddagasa dollanjuolaid. Vuorrasat geahčestalle oktii ja celke: – Álddagasa dollanjuolat leat bassi hilat ja daid eahppi galgga bilkidit. De vuorrasat muitaledje sudnuide máidnasiid Álddagasa bassi njuolaid fámu ja Arvedávggi gollegiissá birra. Jumešguovttos guldaleigga máidnasiid nu duođas ahte čalmmit vel čuvge.

  

  Dás duohko fertiiga várrogasat láhttet báhkkasiiguin. Leigga ieža maid fuomášan ahte eaba ábut fággástallat ge eambbo goabbat guimmiineaskka. Eará nuorat eai bihtán sudnos ja de soai bealkkahalaiga biigái.

  

  Láittastuvvagođiiga mađi boarráseabbon šattaiga. Álggiiga fielladit luohpat siiddas. – Áhkát ja ipmilat, mun rohkadalan din várjalit Kristoffera ja Lálla, čierui sudno biigá go soai maŋemus geardde seviiga siidda eallit dearvan.

  

  Soai vánddardeigga dassážiigo deaivvaiga muhtun goddebivdi. Sii dahke rissegoađi mas orostalle. Goddebivdi logai iežas guhkilmas lullivánddardeaddjin. Kristoffer ja Lálla leigga searas veahkit sutnje. Sii golmmas mearridedje dálvvi orrut, ja suddjeje rissegoađi darffiiguin ja durgeje láhtti. Ii goddebivdi lean nu nuorra šat, muhto sus ledje olu fearánat muitalit. Jumešguovttos, geat leigga sáhkagoikkus, guldaleigga miela mielde. Bivdi muitalii alla gáissáid, dulvejogaid ja viiddes amas eatnamiid birra. – Vare mun livččen oaidnán ja haksán visot dieid báikkiid, šuohkihii Kristoffer ja dáhpedorpmis čárvugođii hila gieđain.

  

  [image: ]

  

  Jumešguovttos vikkaiga leaikkastallat, muhto sudno goalmmát lei ballán. Goddebivdi siđai muitalit geat soai leaba. – Lean guhkit gaskkaid vánddardan ja olu lean šaddan oaidnit, muhto nie rukses vuovttaid in leat oaidnán eambbo ovtta olbmás.

  

  Kristoffer ja Lálla ánuheigga goddebivdi muitalit dien olbmá birra mas ledje hillarukses vuovttat. Goddebivdi gal muitalii. – Mun deiven su álás vázzime meahcis ja luiken sutnje biktasiid, muhto jus mun dan diehtán ahte son lei manus gonagasnieidda rievidit, de in livčče sutnje luoikan váhtuid. Jumešguovttos šattaiga jurdagiid sisa go muitalus lei muitaluvvon ja dolla jáddan. – Moai letne diet mánáguovttos geaid gonagasa viellja čiegai meahccái.

  

  Goddebivdi ii hirpmahuvvan ge. Son lei ádden dál easkka manin son lei vánddardan davás. – Visot lea oidnojuvvon, logai son seavdnjadis, ja geahčai reahpenráiggi šaddi mánu lohpádusaid. – Doai han leahppi gonagasa árbbolaččat, ja mun dát váivváš galgen dudno muitalussii beassat. Goddebivdi giitalii ganjalčalmmiiguin.

  

  Nuppe beaivve vulge luksa vánddardit. Goddebivdi muitalii sudnuide gonagasa gilážiid birra. – Golbma gili mii fertet garvit juoga ládje. Jus gonagasa viellja fal bealjebealásta ahte leahppi heakkas, de gal boahtá vearjoveagain min badjelii. Dudno eadni, gonagasa nieida, lea gulu mielde náitalan muhtun golgolaččain ja ii leat oidnon šat dan rájes.

  

  Moatte beaivvi ledje vánddardan go stuora rievvárvehkii gávnnahalle. Sii vuortnuhedje bierggu, šattuid ja náhkiid. – Jus ehpet čájet ádjagiid ja náhkkečiegáid, de gal gurppihehpet jođánit, čearggui dat stuorámus rievvár ja huškkastii goddebivdi galmmas. Kristoffer ravgii iežas luovus ja dohppii rievvára raddái. – Jus moai oappáin čájehetne gos gávdnojit goikeguolit, bierggut, náhkit ja gollegiisá, de galgá munno goalmmát beassat luovos. Rievváriin lei vovdna mas lei loavdda vel badjel. Iđii giehta uvssohii. Stuorámus rievvár gizzustii vovnna sisa. Ii ádjánan ge guhká ovdalgo njuikii fas vovnnas vulos. Gohčui reaŋggaidis luoitit luovos goddebivdi.

  

  Kristoffer dajai jitnosit goddebivdái: – Don dieđát makkár muitalussii lohket iežat beassan. Muital ságaid dien jávregátti niidii. Rievvárat vađđuledje goddebivdi mannat ja jumešguovtto ges iežaset fárrui.

  

  Davás manadettiin rievvárveagain gulahalaiga jumešguovttos ealebiid gielain. Rievvárat ledje sudno garrasit gieldán hupmamis gaskaneaskka. – Jus hupmabeahtti lobihemiid de huškohallabeahtti, čergo rievvárat. Muhtun ija gulle gumppiid holvume. Rievvárat ledje máŋgii deaivan gumpevalvviid, ja sii doamihedje dahkat eambbo dolaid.

  Kristoffer ja Lálla labmáiga goabbat sajis ja guldaleigga gumpejienaid. Soai áddiiga visot gumpejienaid! Lálla jorgalii sealggi rievváriidda ja vástidii gumppiide. Mottiin gumpesániin son muitalii ahte sudno luhtte leat váralaš olbmot. Muhtun dain rievváriin lei mearridan náitalit Lállain, muhto Lálla ii fuollan sus. Son boalddestii rievvára njuokčama measta eret go vikkai cummáid rihpat sus. Eará rievvárat lokteje su vovdnii. Rievvára njálbmi spiidii nu ahte huikkii vel. Jumešguovttos leigga sáhkkit oaidnit gii vovnnas lei, muhto rievvárat čihke dan dego golli.

  

  Go rievvárveahka fas johttái nuppe beaivve mearragátti guvlui, čuvvo sin guovtte bealde gumpevalvvit. Ii lean ávki njuolaiguin báhčalit. Gumppet njolgidedje buohta. Rievvárat álge huškut jumešguovtto eambbo ahte eambbo dađi lagabuidda sii bohte mearragátti. – Dál galgabeahtti čájehit gos mearraolbmuid siida lea, čearggui rievváriid hoavda. Dat rievvár geas Lálla lei boaldán njuokčama, rissii sudno miela ahte mielde.

  

  Kristofferis ja Lállas lei beanta heahti. Movt bat soai ges galgaba olles rievvárveaga rásket mearraolbmuid lusa doalvut? Eaba beassan eambbo gumpegillii gulahallat gaskaneaskka.

  

  Rievváriid hoavda lei dolkan vázzit ahte vázzit. Son logai ahte veaga fruvvá, guhte vovnnas velohallá, lei dáhtton sin vaikko soardit sudno jus eaba muital gos riggodagat gávdnojit. Kristoffer logai ahte soai ferteba oappáin ráđđádallat mannat dobbelažžii. Loahpaloahpas mieđihii rievvárhoavda ahte mannaba lagamus dievvái, muhto fertiiga guođđit sidjiide iežaska silkeliinniid. Ille viša čovddiiga liinniid, muhto ii lean eará ráđđi.

  

  Go jumešguovttos olliiga dievá ala, de holvugođiiga gumppiin veahki. Ovdalgo rievvárat háhppehedje maidege bargat, de njolgádedje gumpevalvvit birra jumešguovtto. Oktii njálmmiid holvo. Rievvárat beallehirpmahuvve. Vovnna fruvvá maid iđistii loavddahealmmi vuoli. Háliidii diehtit mii ipmaša riejaid šattai. Nissonolbmos ledje gassa virjjit čeabehis. Eai rievvárat astan sutnje vástidit, muhto ruohtastedje rágu rágu jumešguovtto guvlui vearjjuiguin. Biegga bosádii nuppi dain silkeliinniin nissonfáŋgga ámadadjui. Nu movt silki deaivvai su muhtui, de son riežádii.

  

  Buohkanassii lei nu riedja dál ahte olihii girdda ilmmi ipmiliidda. Álddagas lei dán beaivve čuvvon Bajána davás. Arvedávgi lei máŋga beaivvi leabbán ja njamman čázi. Álddagas lei morrašis juo leamaš guhká. Su bassi dollanjuolat eai lean guhkes áigái leamaš albma bastilat.

  

  Álddagasa váibmu bisánii measta. Dien jiena gal dovddai vaikko guđe ilmmis livččii. Su boares moarsi riehču heahtejienain! Son jierásnuvai nu ahte oašádii dola soabehemiid, muhto Arvedávgi lei jođán jáddadit dan.

  

  Gonagasnieida riežui ja riežui, muhto ii beassan luovos. Su ledje rievvárat nanu virjjiiguin čatnan gitta. – Vuoi vuoi dette, guoimmážan jus gulat mu heađi, de boađe juo dakkaviđe. Munno mánáin lea heahti.

  

  Ipmilmeahttun bajándálki šattai fáhkkestaga. Arvedávgi bođii nu vulos ahte láddot speadjalaste su ivnniid. Álddagasa buolli njuolat girde jumešguovtto guovtte beale, muhto soai eaba bisánan, eambbo viegaiga báhtui rievváriin nu olu go nagodeigga.

  

  Okta ja nubbi rievváriin vuollánedje oaguheames Kristoffera ja Lálla. Sii jorggihedje fas vovnna lusa. Go lahkonišgohte vovnna, fuomášedje ahte sin fruvvá lea luovos beassan. Ii das vel galle, muhto muhtun olmmái vel doaladii su birra čeabeha. Rievváriid hoavda vázzilii hui duođas vovnna lusa. Čearggui dieinna apmasiin guhte ii murdilan ii fal ii goartila ge, vaikko rievváriid hoavda lei rávislágan olmmái.

  

  Fargga ledje rievvárat čoahkkanan sudno birra. Rievváriid hoavda dáhtui nissona boahtit iežas sealggi duohkái, muhto son ii gárron. Baicca livkkihii dien amas dievddu sealggi duohkái. – Mun lean bajošolbmuid Rukso, dajai Álddagas nanu jienain. – In áiggo soardit ovttage, muhto jus lea bággu, de ferten.

  

  Rievváriid hoavda rohkkáhii Álddagasa ráhkasiin. Go rievvárat oidne ahte sin hoavda manai dego guolgaseahkka áimmus birra ahte birra, de gal murdiledje maŋás. Álddagas šlivgii rievváriid hoavdda nu ahte jorai vel áimmus ja stoanžehii vujohatjeaggái. Dolat álge oaššut Álddagasa olgeš gieđas. Dat gal balddihii rievváriid oaláhii báhtui.

  

  Goddebivdi lei gorgŋon alážiidda ja dál várdái buot mii dáhpáhuvai vuomis. Son ii lean nu heajos olmmoš ja sivdnidii daid nuoraid. – Die lea min uhkiduvvon gonagasnieidariehpu, logai jitnosit. Gosa son ain bođii, muitalii olbmuide dollagáttiin uhkiduvvon gonagasnieidda birra.

  Kristoffer ja Lálla bisáneigga báhtareames go fuomášeigga ahte eaba šat jovssahala rievváriidda. Čohkkedeigga vuoiŋŋastit miesttamáddagii. – Vuoi vuoi munno badjelii, logai Lálla vieljainis. Gumppet ledje gorjon sudno birra. Go leigga bures vuoiŋŋastan, mearrideigga njáhkat geahččat guđe guvlui rievvárat manne.

  

  Álddagas ja gonagasnieida suonjaiga vovdnii. Gonagasnieida várohii soagŋofáru uhkádusaid bastán alcces. Álddagas doalai su salas, ja lohpidii ahte dán háve son ii lean guođđime su vaikko mii vel livččii. – Doppe bajošeallimis ii boarásnuva ii oktage, ja doppe ii olit du šat soardit ii oktage, logai Álddagas. Mearrideigga hupmat jumešguovttuin.

  

  Jumešguovttos njágaiga vovnna lusa. Vovnnas gulaiga olbmuid hupmame, muhto muđui lei áibbas jaska. Eaba oaidnán ovttage rievvára, muhto vearjjut ja biktasat ledje bálkestuvvon hiluid haluid. – Dáppe gal orrot olbmot mannan hevron iešguđetge guvlui, logai Lálla vieljainis. Suorganeigga máilmmi ládje go vovnna loavdaga vuolde guovlaledje guokte olbmo. Kristoffer duvdilii oappás iežas sealggi duohkái. Amas nissonolmmoš álggii čierrut. Lálla fuomášii amas nisu lei sudno vieljain rukses silkeliinniid váldán, ja suhtai nu ahte varra vel ruohtastii. Kristoffer fertii doallat oappás gitta, muhto háhppehii juo čolgadit hilaid vovnna loavdagii. Vovdna šloavggehii njuovččadollan. Guokte olbmo njuikiiga olggos. – Manin doai leahppi váldán munno vieljain silkeliinniid ja čeabetčiŋaid? Lálla šnjirggui nu ahte bávttit vel skádje.

  

  Álddagas guoddilii nissona dobbelii. De vázzilii jumešguovtto guvlui, ja celkkii sudno ráfi doallat. Jumešguovttos háliideigga diehtit gii son lea. Álddagas muitalii ahte su namma lea Rukso ja son lea bajošolmmoš. Kristoffer cuigii nissonolbmui, gii doarggátgaccaid gieđahalai sudno oappáin liinniid. Álddagas muitalii die lea gonagasa áidna nieida.

  

  – De doai leahppi munno váhnemat, dajai Kristoffer ovdalgo čippit luite su ja gahčai eatnamii. Lálla riežádii ja viehkalii eatnis sallii. Sin njealljásii lei dát illubeaivi. Eahketbeaivái leigga jumešguovttos mearridan ahte soai báhciba dán ilbmái.

  

  Nuppe beaivve Álddagas celkkii jumešguovtto boahtit árrangáddái. Son attii sudnuide dieđuid davvi ilmmi fámuid birra, ja muitalii ahte soai galgaba buriiguin fámuiguin eivve fal johtit. Jumešguovttos oaččuiga diehtit gos Arvedávgi čiegadii gollegiissáid. 

  Beaivvi miehtá bagadalai Álddagas jumešguovtto movt galgaba dollafámuideaskka geavahit buorrin ja bahán. Gonagasnieida duogŋadii jumešguovtto váhtuid, ja goarui ođđa loavdaga rievváriid vovdnii. – De lea dudnos alddáde suodji go dálkkit bohtet, dajai doarggátjienain.

  

  – Gollegiissás eahppi galgga burgit eambbo go alimus dárbu lea, rávviiga sudno váhnemat. Álddagas celkkii ahte ilmmi ipmiliid gollegiissá riggodagat galget soabalaččat juhkkojuvvot olbmuide. – Jus eahppi jeagat, de ferten dudno viežžat bajošeallimii, dajai Álddagas. Jumešguovttos lohpideigga johtit soabalašvuođain.

  

  Eahketveaigge leŋgii Kristoffer heastta. Son oinnii man lossat lei Lállai earránit eatnis, go dál viimmat lei deaivan su. Kristoffer evttohii ahte Lálla oažžu vuolgit eatni ja áhči mielde bajošeallimii, muhto ii Lálla gal rásken iežas jumešvielja guođđit. Son sevii ahte sevii váhnemiidda rukses silkeliinniin dassážiigo eaba šat oidnon.

  

  Kristoffer ja Lálla mearrideigga vuolgit fas mearragátti siidii. Dan báikái gos leigga bajásšaddan. Soai háliideigga veahkehit sin, geat nu váimmolaččat ledje sudno bajásgeassán. Illudeigga muitalit ságaid siidii. Kristoffer ain geahčestii vuojidettiin maŋás. Gumpevalvi njolgida sudno guovtte bealde. Lálla ii máššan, muhto juoiggastii gumppeluođi ja dajahalai su njolgádit čieža vuomi ovtta veaiggis. Jumešguovttos juoiggastalaiga meahciealebiid. Áigi orui gollame johtileappo juoigga.

  

  Mearragátti siidii ledje ollen apmasat. Siidda olbmot dovde gamus ahte dát eai lean nu fávdnás olbmot, muhto aŋkke dikšo sin ja guossohedje. Siidda diehtti áhkku, guhte lei dikšon jumešguovtto, celkkii vuorrasiid boahtit iežas dollagáddái. Son samai sidjiide eallinráfi, ja celkkii sin várrogasvuođain láhttet dieiguin apmasiiguin. – Jallas boaran, logai muhtun olmmái ja čolgadii diehtti áhku ámadadjui. – Don ieš ge vánddardit amasin min siidii, ja dál it udno earáide suoji it ge biepmu. Diehtti áhkku oinnii ahte son ferte oktoráđiid bargat. Son gamustis dovddai ahte dát vánddardeaddjit eai lean fávdnát.

  

  Muhtun eahkeda muitaledje apmasat fearániid siidda olbmuide, geat ledje sáhkagoikkus. Sii muitaledje suohttasiid ja váivviid. Muhto go álge muitalit dieid ruksesvuovttat jumežiid birra, ealáskedje guldaleaddjit. Leigga go Kristoffer ja Lálla rievdan rievvárin? Sii beanta gáhte go ledje viežžan sudno goaskinsullos. Apmasat oldeje siidda olbmuid heidnet niibbiid ja njuolaid. – Vuoi vuoi dette, min mánnáriebuguovtto go rievddaiga rievvárin! Siidda olbmot ledje hirpmahuvvan. Áidna gii ii jáhkkán apmasiid ságaide lei diehtti áhkku, guhte dál njáhkalii čiŋkku čiŋkku iežas goahtái. – Dán háve in áiggo beahttit iežan ustiba, samai diehtti áhkku ovdalgo gurppastii alcces seahkaža. Sevnnjodettiin son livkkihii vuovdái. Vázzinsoabbi vel gieđas.

  

  Kristoffer ja Lálla leigga máŋga beaivečuovgga vuodján go viimmat oinniiga mearragátti. – Gal mun dál illudan munno biigái cealkit eallinráfi, logai Lálla ja speaččui gieđaid. Gumpevalvi álggii holvut go Kristoffer celkkii gumpegillii sin guođildit sudno. – Ean moai gal sáhte váldit din olbmuid lusa, šikkui Kristoffer.

  

  Oanehaš vuoiŋŋastalaiga ovdalgo fas vuoddjáiga. Ii lean ge guhká ovdalgo oinniiga iežaska biiggá boahtime ovddal. – Gosa bat biigáriehpu ges lea okto vuolgán? imaštiii Kristoffer ja giššalii heastta. Diehtti áhkku lei nu šieđđaluvvan go jumešguovttos olliiga su lusa, ahte ii measta nagodan hupmat. – Munno biigáriehpu, logai Lálla ja njávkkadii ald čurgesvuovttaid. – Manin bat don ges leat okto vuolgán vánddardit?

  

  Go áhkku lei veahá bosihan, muitalii daid apmasiid birra geat ledje dál boahtán sin siidii. Jumešguovttos árvideigga dakkaviđe geat sii ledje. – Sii leat váralaš rievvárat, muitaleigga diehtti áhkkui. Go leigga visot iežaska fearána muitalan biigái, de son šuohkihii lossadit ja dovddastii: – Gal mun juo ellen ná guhká, ahte galgen beassat oamedovddun ráidnet. Jorba čalmmiiguin guldaleigga jumešguovttos diehtti áhku muitalusa. Soai doalaiga su birra čeabeha.

  Sudno biigá ánuhii ándagassii, ja jumešguovttos čieru čieru njávkkaiga biiggáska muođuid. – Illu ja moraš vánddardeaba giehtalaga, dajai diehtti áhkku. Son attii sudnuide golbma sisteskuhpoža main lei snorastatnjálbmi.

  

  – Dáid skuohpuid gorron gonagasnieidda čázehiin, muitalii diehtti áhkku. Kristoffer doalai skuohpuid gieđas, ja háliidii diehtit mii daid siste lei. Soai oaččuiga diehtit ahte skuohpuid siste leat ráđit sudnuide. – Dat vuosttaš olmmái gean deaivabeahtti, lea njuokčama boaldán, logai áhkku ja geahčai Lállai litnádit. – Sutnje galgabeahtti rahpat dan unnimus skuohpu.

  

  Sii golmmas dahke dola, ja áhkku vuoššai sidjiide njálgga máli luonddu šattuiguin. Go bures ledje gallánan, de diehtti áhkku válddii daid guokte maŋemus sisteskuohpu, ja goarddestii daid veahá njuovži dolas. – Dan nubbin stuorámus skuohpu galgabeahtti rahpat sutnje gii ráhku nu ahte spatni gahččá. Kristoffer ja Lálla imaštalaiga áhku goansttaid.

  

  Diehtti áhkku doaladii dan stuorámus sisteskuohpu gieđas. Lovttohalai dan. – Dan stuorámus skuohpu galgabeahtti rahpat sutnje gii lea nu goikan ahte laskehallat dárbbaša. Lálla eahpidii. – Movt bat jur sisteskuohput ges sáhttet buollimiid dikšut, spaniid loktet ja juhkosiid leaikut? Diehtti áhkku mojohalai ja sevii sudno ráhkkanišgoahtit vuolgit. – Dál gal fertebeahtti vuolgit, muhto muiti fal ahte eahppi galgga láhppit daid skuohpuid. Áhkku čilgii ahte skuohput leat duddjojuvvon veahkehan dihte olbmuid.

  

  Mearragátti siiddas ledje dál apmasat geassan fas badjelii. Maŋŋel go fuomášedje ahte dá dat lea ge dat siida gos jumešguovttos leigga muitalan riggodagaid, de sii álge vuortnuhit olbmuid. Mađi eambbo olbmot sidjiide mákse, dađi eambbo sii vuortnuhedje sin. Dál gal buohkat árvidedje ahte dát leat rievvárat. Muhto lei beare maŋŋit gáhtat. Dat rievvár, geas Lálla lei measta boaldán njuokčama eret, lei nu moaris ahte spižain huškkui juohke bovnna siiddas.

  

  Mearragátti siidda olbmot ledje skurdnjáme dollagáttiin go gulle gumppiid holvume juohke jitnii. – Gea, cuigii muhtun nieiddaš, ilmmi dievva goaskimat! Vuorrasat gehčče. Skávhllit girddašedje ja gilljo. – Maid son dat vigget muitalit midjiide? Olbmot imaštalle, muhto ii lean buorre diehtit. Rievvárat vigge njuolaiguin báhčalit lottiid.

  Go Kristoffer ja Lálla girddiheigga siidda šilljui, de rohkkáhedje rievvárat sudno dakkaviđe. Kristoffer njuikii čuožžut vovnnas ja dáhtui sin gullat. Rievvárat guldaledje dárkilit go jumešguovttos muitaleigga ahte soai leaba hilgon iežaska biiggá, guhte lei boahtán sudno ovddal. – Moai háliidetne oappáin searvat dinguin, logai Kristoffer. Rievvárat dáhtto sudno čájehit ahte duođas áiguba rievvárin. – Mii eat jáhke dudnuide, huike rievvárat čárvvočorpmaid. Dalle bat Kristoffer vázzilii ádjaga lusa ja fieraldahtii muhtun geađggi. Dan geađggi vuolde ledje njálgga herskot.

  

  Rievvárat illudedje ja siidaolbmot moraštedje. Illá sii jáhkke ahte sin Kristoffer ja Lálla leigga šaddan rievvárin. Go lei jumešguovtto vuorru fáktet fáŋggaid, soai láhttiiga hirbmat fasttit siidda olbmuiguin. Ráguiga ja huškkuiga spižain geđggiid. Olbmoriebut ledje skurtnjagan ja vuollánan. Ihkku, go buohkat ledje oađđime, savkkástallagođiiga jumešguovttos olbmuiguin. Soai muitaleigga mii lei geavvan. – Munnuide leat addon vearjjut, logaiga ja čájeheigga snorastatnjálmmat skuohpuid. Olbmot šluvge oaivvi, ja lohke ahte diekkár fámut eai sáhte čáhkat skuohpuide. Go ieža maid eahpideigga skuohpuid fámu, de mearrideigga čiehkat eret. – Dáppe lea gal muhtun rievvár geas lea njuovčča buollán skoavhlin, ii ge daga maidege eambbo hušku bovnnaid, muitaledje siidda olbmot. Muhto ii Lálla lohkan galgat ilmmuhit skuohpuid sutnje. – Gal diet boaran juo dájuhii dudno bures, lohke olbmot ja ribahalle mojiid.

  

  Nuppe beaivve sevii Kristoffer rievváriid hoavdda ságaide dollagáddái. – Mun lean vuortnuhan siidda olbmuid muitalit gosa leat čiehkan golliid ja náhkiid, logai Kristoffer ja speččodii rievvárhoavdda oalggi. Kristoffer muitalii ahte dákko lahkosiin lei suolu, gosa olbmot dolvot golliid ja silbbaid. Rievváriid hoavddas lei čotta nu bávččas. Sus lei spatni gahččan. Measta measta juo Kristoffer rokkastii skuohpu, muhto ii dette.

  

  Rievváriid hoavda lei dego balddonas dieid earáid ektui. – Son lea dego jiehtanas, lohke siidda mánát baluin. Sii eai lean goassege oaidnán nie stuora olbmá, ja go ald ámadadju lei visot náddjon, balddihii sin vel eambbo. Visot eará rievváriin lei niibi boahkána vuolde, muhto hoavddas lei sirpe. Dan son heidnii ahte heidnii, nu ahte šealgá vel ávju.

  

  Lálla ges muitalii rievváriid hovdii movt galget gávdnat stuora gollegiissá. – Dakkaviđe go fuomášehpet Arvedávggi, de galgabehtet munnje dadjat, logai Lálla duođalaččat. Rievvárat manne iešguhtet guvlui fákten dihte Arvedávggi. Go visot rievvárat ledje jávkkodan siiddas, doamiheigga Kristoffer ja Lálla viehkalit siidda olbmuid ságaide.

  

  Lálla lei fillen rievváriid hoavdda fiervái. Lálla, gii lei rievddalmas fávru, measta vuovssada go dat jiehtanashámat rievvárhoavda áigu sutnje riepmat. – Náital muinna, ánuhii rievváriid hoavda. – Jus náitalat muinna, de attán dutnje visot iežan golliid ja silbbaid mat leat min siiddas. Lálla gišvvardii ii ge heađis ge áigon dieinna fasttes rievváriin náitalit. Leigga nie gimssordeame go fuomášeigga riehkkeguba govddodeame gátti guvlui. Rievváriid hoavda luoitilii Lálla, ja gálistii geahččat mat die ges govddodedje.

  

  – Vuoi eaidalat dette, logai rievváriid hoavda. Son fuomášii oalle jođánit ahte riehkit ledje ráigaduvvon fatnasat maiguin su rievvárat ledje duvle mannan. Doalai ovtta čoskka gieđas mas vuhttoje lottiid gazzasajit. – Dat geat mu rievváriid leat heavahan galget gávdnot, savkkuhii rievvárhoavda. Sus lei spatni gahččan ii ge sáhttán ráhkut, vaikko man miella livččii. Lálla várdái fávlli guvlui, muhto ii oaidnán eambbo lottiid.

  

  Rievváriid hoavda válddii rihkiid sala dievva, ja vázzilii eará rievváriidda čájehit. Siidda olbmot vigge muitalit ahte eai rihkiid galgga fal váldit jus eai leat sivdniduvvon. – Mii álohii sivdnidit rihkiid ovdalgo boaldit daid, lohke vuorrasat. Easkka bat de eai rievvárat viimmáskan stuora dola cahkkehit. Huikasiin bálko rihkiid dollii.

  

  Lálla manai rievvárhoavdda fillet. – Go mii gávdnat dan stuora gollegiissá maid Arvedávgi čiegada, de moai náitaletne, logai Lálla ja smuhččái.

  

  Kristoffer ja Lálla vácciheigga rievváriid ruossut rássut vai láhppojit. Rievváriid hoavda lei dat gii lei fitmat, muhto son ii astan čuovvut mielde guđe guvlui lea mii ge. Lálla dánssui ja čokkii juohkeivnnat liđiid. Rievvárat vigge hupmat hoavddaineaset. Sii sihte su muitit ahte nieida sáhttá sutnje gálbbenátstigaid addit. Muhto de gal rievváriid hoavda nu suhtai ahte rábastii dainna bastilis sirppiin moaddása, nu ahte fierraledje bávttis bodnái. – Dii gáđaštehpet go mus lea nie čáppa moarsi, čergii nu olu go nagodii ii ge muitán ge dan gahččan spani. Dego hilla livččii mus čoddagis, imaštalai ieš. Lálla válddii su giehtagávvii ja láidii dobbelažžii. – Ale juo beroš, logai litna jienain, ja njávkkadii rievvárhoavdda oaivvi mii lei dego njiehcabovdna.

  Ihkku, go buohkat ledje oađđime, njágai Kristoffer oappás lusa. Fertiiga savkkástallat amaska boktit rievvárhoavdda, mii nu snuhrai ahte čoavji vel lihkadii.

  

  – Oabbá, munnos lea bággu gávdnat juogalágan ráđi, savkalii Kristoffer. Lálla muitái dien golbma skuohpu, maid diehtti áhkku lei addán sudnuide. – Ean go moai geahččal dieid skuohpuid rahpat, logai vieljainis. Muhto Kristoffer ii mieđihan. – Gii bat dan diehtá, logai son. – Soite ieža dárbbašit dieid fámuid mat diein skuohpuin leat. Lálla vikkai vel lohkat ahte ii soaitte buressivdnádussan jus eaba jeagat diehtti áhku rávvagiid. Ii Kristoffer gal mieđihan, eambbo čavgii vel snorastagaid dain golmma skuohpuin. – Dáid skuohpuid ean atte rievváriidda! Mun in jáhke in ge bala uhkádusain.

  

  Muhtun beaivve láhttiiga jumešguovttos ahte soai mahkáš nákkáhallaba. Lálla šnjirggui nu ahte measta šordoje dat earát. – Ale juo guoibmi nie šnjirggo, logai rievvárhoavda ja doalai beljiid ovddas gieđaid. Lálla ii addán vuollái šnjirgumis ovdalgo rievvárhoavda suhtai duođas. Dohppii Lálla gitta ja vuortnuhii muitalit manin son diggo vieljainis. Lálla muitalii ahte Kristoffer ii suova su vázzit ovdalis go Arvedávgi ihtá. – Manin nu ii suova? Rievvárhoavda imaštii dien hirbmadit. Juste go Lálla álggii muitalit manin, de son šikkohalai villjii. – Ale muital, Lálla! čergii Kristoffer. Lálla juo aŋkke muitalii dan čiegusvuođa rievváriidda. – Dat lea oainnat nu ahte son, gii ovddemus vázzá ja beassá rahpat gollegiissá, lea dat guhte eaiggáda giissá čoavdaga. Rievvárat gehčče guhtet guimmiideaset ja reške njálgát. – Vuoi eaidalat dette, ná buori sága in leat gullan guhkes áigái, logai rievvárhoavda ja dánssui sallalaga eará rievváriiguin.

  

  De ii mannan ge guhkes áigi ovdalgo Arvedávgi iđii. Su lei álki oaidnit dien alážis gosa ledje gorgŋon. Rievvárat ledje viibmát. Illá stađđe šat gurput seahkaid ovdalgo vulge viega lávkki Arvedávggi gollegiissá viežžat. – Go mii ollegoahtit, de áiggun ovddemusas vázzit, čearggui rievvárhoavda.

  

  Arvedávgi njamai ahte njamai čázi, ja ii oba fuomášan ge ahte rievvárveahka oaguhii su gollegiissá. Rievvárveahka lei oalle lahka gollegiissá ollen, go Kristoffer ja Lálla viehkaleigga báhtui. Viega viega manaiga vuovdái. Fáhkkestaga iđistii stuora gumpe, mii njigu siđai sudno doapmat báhtui dohko bákterobiide.

  Visot čáhcin leigga bivastuvvan go viimmat olliiga bákterohpái. Oanehis áigge vuoiŋŋastalaiga, de gulaiga dan ipmilmeahttun rieja. – Gea, viellja, rievvárat bohtet njuolga munno čiegá guvlui! Lálla lei balus. De fuomášeigga ahte Arvedávgi gusto suotnjarastá sudno čiegás dan gollegiissá. Rievvárhoavda huškkui miestagiid dainna bastilis sirppiin. – Boltot! Boltot juohke bovnna! Kristoffer ja Lálla leaba dájuhan mu! Soai galgaba giddagassii, ja munnje gullá gollegiisá!

  

  Jumešguovttos labmáiga jávohaga bákterobis. – Viellja, moai gal bálkestetne sidjiide dan gollegiissá, vai besse ieža earránassii. Lálla balai. Kristoffer ii mieđihan. – Eat mii beasa goassege earránassii rievváriin jus moai addigohte iežamet luonddugolliid sidjiide, logai Kristoffer. Eaba fuomášan ge ahte heavnnit ledje gođđime bákterobi ovdii fierpmi.

  

  Gollegiisá šealgádii bákteseinniid vuostá. Jumešguovttos jávohuvaiga go rabaiga giissá. Gollehearva gollehearvva maŋis. Juohke ivnnis bearralat. Čeabetčikŋa čeabetčiŋa maŋis. – Arvedávggi gollegiisá, logaiga oktii njálmmiid ja čárvvodeigga čiŋaid. – In lean jáhkkit ahte dat oba gávdno ge, logai Lálla ja cummestii juohke ivnni čiŋain.

  

  Dan botta ledje rievvárat gizzon bákterobi rádjái. – Ii dáppe oidno mihkkege, logai muhtun rievváriin. Rievvárhoavda huškkui ja čuolai juohke miestaga mii bođii su ovdii. – Gea, dá lea ráigi bávttis! Guovttis sis fuomášeigga Kristoffera ja Lálla čiegá. Rievvárhoavda nu duođas lávkii geahčestit, muhto go fuomášii dan suhkkes heavnnifierpmi, suhtai badjelmeriid ja rohkkáhii goappešagaid. Buot golmmas firre doaru ja rágu vulos.

  

  Go leigga bures illudan gollegiissáin, de álggiiga smiehttat movt soai galggašeigga daiguin riggodagaiguin. Eaba lean ovtta oaivilis. Lálla háliidii juogadit mearragátti olbmuiguin, muhto Kristoffer fillii su iežas beallái. – Jurddaš mat man bures moai birgešeimme dáinna gollegiissáin, logai Kristoffer. Loahpaloahpas lei Lálla nai seamma oaivilis. Soai mearrideigga viežžat heastta mainna fievrredivččiiga gollegiissá.

  

  Kristoffer vieččai heastta oktan dainna loavddavovnnain. Miela ahte mielde veahkehedje mearragátti siidda olbmot, go gulle ahte leaba gollegiissá gávdnan ja visot rievváriid njavgen mannat. – Gollegiisá ja dat golbma sisteskuohpu lea midjiide buohkaide, logai Kristoffer ja speččodii muhtun olbmá oalggi. Olbmot besse gullat daid fámolaš skuohpuid birra. – De gal doai leahppi guvhllárat maid, lohke olbmot.

  

  Dan botta go Kristoffer lei mannan viežžat vuojána, de lei boahtán muhtun amas olmmái Lálla lusa. – Rávkkan eallinráfi, dajái diet amas olmmái. Lálla čohkkái gollegiissá alde amas oidnot. Olmmái logai iežas guhkás vánddardan. – Mus lea nu goiku ahte laskehallat dárbbašan, logai son Lállain.

  

  Lálla lei čiehkan sisteskuohpuid gollegiisái. Ii Lálla lean nu heajos olmmoš, ja áiggui rokkastit dan stuorámus sisteskuohpu dien olbmái vai beassá njálmmi láktadit. Amas olmmái muitalii ahte sus lei hirbmat geafivuohta. Ii go Lálla sáhtášii sutnje veahá golli addit?

  

  Go Kristoffer viimmat ollii vuojániin sudno čiehkábáikái, de lei Lálla váiban ja nelgon visot visot. – Mun lean nu váiban gohkket dan gollegiissá ja doallat daid sisteskuohpuid. Kristoffer jearai manin son sisteskuohpuid lei doallame gieđas. Lálla muitalii dien amas olbmá birra gii lei deaivan sudno čiehkábáikái. – Son lei nu goikan ahte laskehallat dárbbašii, čilgii Lálla. – Mun áigon sutnje rahpat dan stuorámus sisteskuohpu, muhto de álge dain unnimus skuohpuin sávnnjit luoitit ja fertejin gieđaiguin doallat.

  

  – Luoitte eret dieid gurpmá sisteskuohpuid, dajai Kristoffer ja bálkestii daid skuohpuid dobbelažžii. De iđistii muhtun suoivvanasas. Kristoffer ja Lálla dovdáiga su dakkaviđe. Son gulai bajošolbmuide, ja su namma lei Rukso. Jumešguovttos eaba duostan jietnadit nu olus maidege.

  – Kristoffer ja Lálla, doai leahppi šaddan borastuhkkálažžan ja dat ii leat buorre, logai Rukso. Son muitalii ahte Arvedávgi lea cealkán sudno fáktet iežas gollegiissá agibeaivái. – Dat lea oba guhká, logai Lálla ja illudii. Kristoffer gal dušše hálooivviid geahčai Ruksui go válddii dan golbma sisteskuohpu ja rabai daid. – Mun raban dan golbma sisteskuohpu, vai olbmot besset viežžat dudnos buorádusa, logai Rukso.

  

  Fargga lei Rukso rahpan gollegiissá nai. – Dán čoavdaga mun gal válddán mielde, vai gollegiisá lea rabas buohkaide. Ganjalčalmmiiguin geahčaiga jumešguovttos go Rukso bálkestii čoavdaga guhkás guhkás. Ieš vánddardii mearragátti siidda olbmuid lusa. Doppe son muitalii ahte Kristoffer ja Lálla leaba rahpan gollegiissá buohkaid nammii. – Soai leaba dás duohko veahkkin buot olbmuide geat gillájit, dajai Rukso ovdalgo manai seamma geainnu gokko bođii.

